**Kaip rašyti: „Helovinas“ ar „Helovynas“?**

   Helovino šventės papročiai turi keltiškas šaknis, o žodis ateina iš anglų kalbos (*Halloween).*Pavadinimas radosi sutraukus ilgesnį šventės pavadinimą *All Hallow Even* (arba *All Saints' Eve*) – Visų šventųjų išvakarės (spalio 31 d.).

   Pagal Valstybinės kalbos komisijos 60-ojo nutarimo 7 punktą svetimžodis iš anglų kalbos adaptuojamas su trumpuoju *i* – **Helovinas,**tačiau diskutuojama dėl balsio *i* ilgumo grafinės raiškos anglų kalboje, taigi galimas ir variantas su ilguoju *Helovynas*.
      Variantui **Helovynas** Kalbos komisija pritarė 2020 m. lapkričio 26 d. posėdyje.

     Galimi lietuviški atitikmenys **Vaiduoklių šventė, Šiurpnaktis.**Kartais pavartojamas ir žodis **Šmėklinės**.

<http://www.vlkk.lt/konsultacijos/1070-halloween-helovinas>

**Koks šventės pavadinimas: „Visi šventieji“ ar kitaip?**

      Oficialus šventės pavadinimas – **Visų Šventųjų diena** (lapkričio 1 d.; žr. švenčių dienų pavadinimus [Darbo kodekse](https://www.e-tar.lt/portal/lt/legalAct/f6d686707e7011e6b969d7ae07280e89)). Į Darbo kodeksą įrašytas stilistinis pavadinimo variantas (abu žodžiai pradedami didžiąja raide).

     Minėtina, kad laikantis bendrųjų rašybos taisyklių tik pirma šventės pavadinimo raidė būtų didžioji – **Visų šventųjų diena**, plg. kitas neoficialias pavadinimo formas ***Visi šventieji*** ([„Lietuvių kalbos žodynas“](http://lkz.lt/), t. 15, Vilnius, 1991, p. 499), ***Visų šventųjų šventė*** ([„Dabartinės lietuvių kalbos žodynas“](http://lkiis.lki.lt/dabartinis;jsessionid=7FCC6E4C38456E666DB66EB848A7F6F1), Vilnius, 2000, p. 824).

     Lapkričio 2 d. senovės lietuvių papročiu minimos **Vė̃linės**, arba vėlių diena (vėlė reiškia „mirusiojo sielą“).

<http://www.vlkk.lt/konsultacijos/4106-visi-sventieji-visu-sventuju-diena>

**Kaip kirčiuojamas šventės pavadinimas „Vėlinės“?**

     Šventės pavadinimas **Vėlinės** „mirusiųjų minėjimo diena (lapkričio 2 d.)“ gali būti kirčiuojamas ir pagal antrąją kirčiuotę (Vė**lì**nės), ir pagal pirmąją (**Vė̃**linės).

     2-osios kirčiuotės variantas kirčiuojamas taip:

|  |  |
| --- | --- |
| V. | **Vėlìnės** |
| K. | **Vėlìnių** |
| N. | **Vėlìnėms** |
| G. | **Vėlinès** |
| Įn. | **Vėlìnėmis** |
| Vt. | **Vėlìnėse** |
| Š. | **Vėlìnės!** |

   1-osios kirčiuotės variantas kirčiuojamas pastoviai:

|  |  |
| --- | --- |
| V. | **Vė̃linės** |
| K. | **Vė̃linių** |
| N. | **Vė̃linėms** |
| G. | **Vė̃lines** |
| Įn. | **Vė̃linėmis** |
| Vt. | **Vė̃linėse** |
| Š. | **Vė̃linės!** |

     Žr.: el. „[Dabartinės lietuvių kalbos žodyną](http://lkiis.lki.lt/dabartinis)“; D. Mikulėnienės, A. Pakerio, B. Stundžios „Bendrinės lietuvių kalbos kirčiavimo žinyną“ (Vilnius, 2007).

<http://www.vlkk.lt/konsultacijos/9584-velines-kirciavimas>